Det var en konkret episode med utilfredse forældre for fem år siden, der i december førte til, at friskolen Jakobskolen i Risskov nord for Aarhus aflyste en julegudstjeneste på det lokale plejehjem, fordi præsten var kvinde.

Det fortæller skoleleder Kaj Markussen, efter Jyllands-Posten i dag kan citere en intern mail, der omtaler, at skolens sfo-kor havde givet tilsagn om deltagelse i et arrangement 11. december, men alligevel valgte at melde fra på grund af præstens køn.

Det var skolelederen, der tog beslutningen for ikke at ekskludere nogle fra fællesskabet. For hvis arrangementet var blevet afholdt efter planen, så var det ikke alle børn, som havde deltaget.

Læs også : Kristen friskole dropper gudstjeneste på grund af kvindelig præst

- Vi opdagede et dilemma for fem år siden. På det tidspunkt havde vi en mor, der havde børn på skolen. Hun var præst på en skole i nærheden og spurgte mig, om det ikke ville være hyggeligt, hvis ikke børnene kom sidste dag før jul og sang nogle salmer, siger skoleleder Kaj Markussen til P4 Østjylland.

Jakobskolen i Risskov Jakobskolen blev stiftet i 1975, og havde i 2017 155 elever indskrevet. Skolen tilbyder undervisning fra 0. til 9. klassetrin. Skolen er en kristen friskole, hvis værdisæt tager udgangspunkt i den bibelske tro. Deres grundlag lyder: ”Skolen bygger sin virksomhed på den kristne tro og overbevisning, at hele Bibelen er Guds inspirerede, fuldt troværdige ord og den absolutte autoritet i alle spørgsmål vedrørende tro, lære og livsførelse, samt Den Danske Folkekirkes evangelisk-lutherske bekendelsesskrifter.” Jakobskolen modtog i 2017 8.36 mio. kr. i støtte fra staten. Kilder: Jyllands-Posten, Jakobskolen og Dansk Friskoleforening

Dengang tænkte skolelederen ikke, at det ville føre til problemer og sagde pænt ja tak til tilbuddet. Det endte dog ikke med at gå helt som ønsket.

- Vi fandt ud af, at der var nogle forældre, hvor spørgsmålet om en kvindelig præst var så vigtigt, at deres børn ikke kom med. Det handlede om fire til fem forældrepar og betød, at fem til 10 børn ikke kom med, siger Kaj Markussen og uddyber:

- Det, at vi ikke kunne få alle med, kunne jeg ikke leve med som skoleleder. Og det var derfor, at jeg tog beslutningen en fredag i december. Vi ville ikke stille forældrene i det her dilemma.

Har mødt massiv kritik

Skolelederens beslutning har mødt massiv kritik, efter at Jyllands-Posten kunne berette om sagen.

Biskoppen i Aarhus Stift, Henrik Wigh-Poulsen, kalder sagen "grotesk".

- Hvis man tror, at ens børn tager skade af at se en kvindelig præst, synes jeg, at man har et problem, siger han til avisen.

Man har kædet det sammen med kønsdiskrimination, men for os er det ikke det, som det handler om. For os handler det om tolerance og have højt til loftet Kaj Markussen, Jakobsskolen

Også fra politisk hold bliver sagen kritiseret af flere.

- Det er enormt pinligt, det kan man ikke være bekendt over for den kvindelige præst. Det er ikke ordentlig opførsel. Det skal man holde op med, det er under lavmålet, siger DF's kirkeordfører Christian Langballe, der selv er uddannet præst.

Også Socialdemokratiets undervisningsordfører, Annette Lind, er stærkt kritisk og siger, at det vidner om et mærkeligt syn på kvinder.

Kaj Markussen fortæller, at han tager kritikken til sig og fortryder, at han meldte afbud til arrangementet med så kort varsel.

- Jeg ville ikke have gjort det samme i dag. Jeg skal faktisk ned med en kvajebajer til den pågældende præst. Jeg ringede også til hende i sidste uge, hvor jeg sagde, at jeg var ked af, at hun stod med en gudstjeneste, hvor vi meldte fra få dage før. Vi skulle have taget med, og så måtte jeg have skrevet til forældrene til de 30 børn og taget den derfra, siger han.

- På Jakobsskolen vil vi rigtig gerne rumme rigtig mange forskellige forældre. Det synes vi egentlig lykkes meget godt i hverdagen, og det, at der kommer så meget fokus nu, ville vi gerne have undgået. Vi arbejder for det, som samler os fremfor skiller os, siger han.

Ville vise respekt

Er det rimeligt, at der bliver taget så stort et hensyn, når der er tale om forholdsvis få forældre og børn?

- Vi vil gerne vise respekt til de forældre, der har de her holdninger (om kvindelige præster, red) - lige som vi respekterer forældre med alle mulige andre holdninger. Man har kædet det sammen med kønsdiskrimination, men for os er det ikke det, som det handler om. For os handler det om tolerance og have højt til loftet, siger han.

Er det at have højt til loftet, når man siger, at man ikke vil tage til en gudstjeneste, fordi præsten er kvinde?

- Det er højt til loftet for mig, når man respekterer folks holdninger, siger han og gentager, at han er ked af situationen.